چیلله گئجه سی
:::::چیلله گئجه سی:::::
بو گئجه چیلله گئجهسیدیر؛ چیلله گئجهسی ایلین لاب اوزون گئجهسی ساییلار. بو گئجهنی تورک ائللری، اؤزللیکله آذربایجان تورکلری بیر گلهنهکسل (سنتی) دَب اولاراق قوتلاییب بیرلیکده جشن توتارلار. نیسبی اولاراق هر هانسی یئره، مدرنیته آیاق آچماییبدیرسا او یئرلرده بو گلهنهکسل دَبلرین اؤزگونلوگو (اصالت) قورونوب ساخلانمیشدیر. ایللر اؤنجه هله اینسالارین اؤز یارانمیشلاری اؤزونه لوتولوق ائدهبیلمهدیگی زامانلار بئلنچی گئجهلر هر کسین وریندن قارشیلانیب قوتلاناردی. ایندیکی کیمی دئییل دیر کی تیلویزیون، موبایل، اینتئرنئت و بونلارا بنزهر ایلگیلنمهک آراجلاری اینسانلارین هر بیر ایشلرینه و یاشاملارینین بیر چوخ ساحهلرینه ائتکی بوراخیب، اونا أنگل اولمامیشدیرلار.
بو گونلر هامی قارپیزدان و چیلله گئجهسینین آیریلماز حیسسهلرینین بیریندن یازیب اونون آدی و نیهلیگی حاقدا بیلگیلر وئریرلر. من اؤزوم دئمک اولار بیر سنتی و کند چئورهسینده بویا باشا چاتان بیر آییلهدن اولدوغوم اوچون آز دا اولموش اولسا کئچمیش و ایندی چوخ آز گؤرونن گونلری تجروبه ائتمیشم. چیلله کئجهسینین أن تملی، دئمک تندیرلی کورسونون اولدوغونو ایدیعا ائده بیلهریک. طایفا اولاراق کیچیکلر، اوشاقلار ، نوهلر و نتیجهلر بؤیوک آنالار و بابالارین ائولرینه ییغیشیب کورسونون تووندا أیلهشیب بو اوزون گئجهنی بیرلیکده دئییب گولمهکلرله سحره چاتدیرماق ایستردیرلر. بؤیوک بابالار اؤیود وئریب آغ بیرچهک آنالار ناغیللار دئیهردیرلر؛ کیمیسی گولمجه دئییب کیمیسی ایسه تاپماجالار دئمهکله زامانین نئجه سووشدوغونو بیلمهگه أنگل اولاردیرلار. هئچ کیمسهنین باشی الیندهکی جئب تئلئفونوندا اولمازدی. اینسانلار تام اورهکدن اولاراق بیر بیریلرینه یاخین ایدیرلار؛ بئلنچی اورتاملارین أن تمل قورالی بؤیوکلرین سایقیسینی ساخلاییب اونلارلا احتیرامیلان داورانماق ایدیر.
بئلنچی بیر گئجهده بؤیوک آنالار دولما دولاردیرلار، و تندیرین ترکینده بیر شاققاباغی (کدو) پیشمهکده اولاردی. من اولان یئرلرده قارپیزدان چوخ یایقین اولان یئمهلی ائله همین بو شاققاباغی ایدیر. تندیرین سازاغی ایله پیشمیش شاققاباغیلارین هله ده کی وار دادلاری داماغیمدادیر. شاققاباغینی آزجا شکره یاتیرتدیکدان سونرا یئیهنده، دادی نئچه قات اولوردور. شاققاباغیلا ائلچی گئدردیرلر بئلنچی گئجهلرده. اوزوگو (انگشتر)، بزهنمیش شاققاباغینین ایچینه یئرلهشدیریب، یئنی کورهکنلر، قایناتاسی گیله قوناق گئدردیرلر.
بو اوزون گئجهنی ائلجه دئییب گولوب میرتلاشاردیلار سانکی دونیادا هئچ بیر درد غملری یوخموش کیمی ایدیرلر. آرادا فامئلده بیر دنه قاچاق "ویدیو" دستگاهی دا اولسایدی او گئجهنی مین بیر موکافاتیلا، بیر فیلمه باخاردیرلار و اولدوقجا او بیر فیلمدن لذت آلاردیرلار. دوغرودور کی گئنل اولاراق او چاغلارین یاشام طرزی اوست اوسته چوخ آغیر ایدی آنجاق اینسانلار آز فورصتلردن اولدوقجا لذت آلابیلیردیرلر.
دئمهک اولار سون 15-20 ایلین ایچینده آذربایجان توپلومو و بلکه ایران بؤیوک دهییشیکلیکلره و دئویرمهکلره راستلاشیبدیر و یئنی نسل ایله او چاغلارین اینسانلارینین آرالاریندا دا دَرین خندهکلر (خندق) یارانیبدیر. و بئلجه اولوبدور کی گئنل اولاراق وورغولادیغیمیز مئدیا بو یارانمیش خندهکلردن اولدوقجا یارارلانیب و بو آیریشمالاری یؤنهلدیب یئنی و تام فرقلی باخیش آچیلارینا یییه اولان اینسانلاری تؤرهدیبدیر. بو یئنی نسلین سئلئبیریتیلری، ایستهکلری و پئشینده اولدوقلاری آماجلاری یئنی مئدیا قورومونون چئشیدلی آراجلارینین گوجویله تام فرقلی اولوبدور. یئری گلنده کئچمیش نسلین دوشونجهلری و نهیی الده ائتمهک ایستهدیکلری اوغروندا ووروشمالاری بلکه اونلارا ایلغیم گَلیب بو اوزدن اونلاری مسخره ائتمهک توزاغینا دا سالا بیله.
30/09/93 حامید مورسلی
-
- ۹۳/۰۹/۳۰
azb_Arab azb_Arab azb_Arab azb_Arab azb_Arab azb_Arab azb_Arab kas_Arab unk unk